Kevin Anderson delf diep vir Franse sege | Netwerk24
Kevin Anderson delf diep vir Franse sege
Deur Marizanne Kok 01 Oktober 2020 21:06
Die Suid-Afrikaner Kevin Anderson het Donderdagaand 'n vyfstel-uitdaging oorleef om sy plek in die derde ronde van die Franse Ope te bespreek. Foto: Getty Images
Die Suid-Afrikaanse hemelbesem het 'n insinking in die middel van sy wedstryd teen die Serwiër Dusan Lajovic oorleef om ná drie uur en nege minute met 6-2, 6-4, 4-6, 3-6, 6-3 te seëvier.
En soos soveel keer in sy loopbaan was dit daardie monster-afslaan wat die 34-jarige oor die lyn gehelp het.
Anderson het altesaam 58 wenhoue geslaan, en Lajovic se weerstand met 18 kishoue afgebreek.
Twee daarvan was in 'n spannende laaste pot, wat meer as sewe minute geduur het en waarin Anderson twee wedstrydpunte gehad het.
Dieselfde pot het ook een van Anderson se vyf dubbelfoute opgelewer, maar die Suid-Afrikaner het dít onmiddellik daarna met (wat anders?) 'n kishou geneutraliseer.
Die Suid-Afrikaner kon Donderdag 'n sug van verligting slaak nadat hy vir die eerste keer sedert Januarie twee wedstryde in 'n ry gewen het.
Die laaste twee seisoene was natuurlik propvol teleurstellings vir Anderson, met eers 'n skouer- en toe 'n kniebesering wat hom lank van die tennisbaan gedwing het. Met 'n afspraak op die eerste naweek van die jaar se laaste Grand Slam-toernooi mag Anderson maar begin glo daar is uiteindelik lig in die tonnel.
#RolandGarros - RESULTS:
It was a mixed bag of results for the South African duo ????
?? Kevin Anderson advancing after an intense five set victory over Dušan Lajovic.
?? Seventh seed Matteo Berrettini knocked out Lloyd Harris after four sets. pic.twitter.com/lxIzhvjyJk
— SuperSport ?? (@SuperSportTV) October 1, 2020
• Suid-Afrika se ander verteenwoordiger in die mans-enkelspel, Lloyd Harris, se aand het nie so goed soos Anderson s'n verloop nie.
Harris moes die knie voor die sewende gekeurde, Marco Berrettini, buig. Die Italianer het met 6-4, 4-6, 6-2, 6-3 gewen.
Die kragmeting was die jong Kapenaar se derde teen 'n top10-teenstander. Soos in die eerste twee, teen Roger Federer en David Goffin, het hy aan die kortste ent getrek – maar soos in daardie wedstryde darem 'n stel gewen.
• Die wêreld se voorste speler, Novak Djokovic, het Donderdag net twee punte op sy eie eerste afslaan verloor in die skrale 83 minute wat dit hom geneem het om die derde ronde van die Ope te haal.
Geen wonder 'n vuisvoos Ricardas Berankis het hom van die Philippe Chatrier-baan gehaas nadat Djokovic hom met 6-1, 6-2, 6-2 verneder het nie.
Die eerste gekeurde is stewig op koers by Roland Garros, waar hy tot dusver in vanjaar se toernooi net tien potte afgestaan het deur die spreekwoordelike lewe te pers uit die mans wat anderkant die net gaan stelling inneem het.
Donderdag het Djokovic deurgebreek op Berankis se heel eerste afslaanpot en so die trant gestel vir die res van die stryd.
Die Griek Stefanos Tsitsipas het die derde ronde ook op 'n drafstap gehaal.
Hy het Uruguay se Pablo Cuevas met 6-1, 6-4, 6-2 geklop in 'n wedstryd wat slegs 88 minute geduur het.